ประกาศกระทรวงการคลัง เรื่อง ลักษณะ สี และขนาดธนบัตรที่ระลึกชนิดราคา 100 บาท ที่จะนำออกใช้

ประกาศกระทรวงการคลัง
เรื่อง
ลักษณะ สี และขนาดธนบัตรที่ระลึก
ชนิดราคา
๑๐๐ บาท ที่จะนำออกใช้[๑]

เนื่องในโอกาสพระราชพิธีมหามงคลเฉลิมพระชนมพรรษา ๕ รอบ ๒๘ กรกฎาคม
๒๕๕๕ ธนาคารแห่งประเทศไทยเห็นเป็นการสมควรนำธนบัตรที่ระลึกชนิดราคา ๑๐๐ บาท
ออกใช้เพื่อเฉลิมพระเกียรติสมเด็จพระบรมโอรสาธิราช เจ้าฟ้ามหาวชิราลงกรณ
สยามมกุฎราชกุมาร ณ สมัยอันเป็นมหามงคลนี้ รัฐมนตรีว่าการกระทรวงการคลัง
อาศัยอำนาจตามความในมาตรา ๑๔ วรรค ๒ แห่งพระราชบัญญัติเงินตรา พ.ศ. ๒๕๐๑
จึงประกาศลักษณะ สี และขนาดของธนบัตรที่ระลึกชนิดราคา ๑๐๐ บาท ดังต่อไปนี้

๑.  ลักษณะและสี
ก. ด้านหน้า
ตอนกลางเบื้องขวา
มีพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
ทรงเครื่องแบบจอมทัพ พิมพ์ด้วยสีแดงเข้ม
ด้านขวาของพระบรมฉายาสาทิสลักษณ์มีแถวตัวเลขอารบิก 100 ขนาดเล็กที่อ่านได้โดยใช้แว่นขยาย พิมพ์ด้วยสีแดงเข้ม บริเวณขอบด้านบนและด้านล่างเป็นลายพื้น
พิมพ์ด้วยสีชมพูอมส้ม สีส้ม สีแดง และสีเขียว
ตอนกลางเบื้องซ้าย มีอักษรพระปรมาภิไธย ภ.ป.ร.
ภายใต้พระมหาพิชัยมงกุฎ พิมพ์ด้วยสีเหลืองทอง ล้อมด้วยลายประดิษฐ์สีส้ม สีแดง
และสีเขียว ถัดขึ้นไปทางซ้ายมีหมวดอักษรและเลขหมายไทยสีแดง ถัดลงมามีคำว่า รัฐบาลไทย ธนบัตรเป็นเงินที่ชำระหนี้ได้ตามกฎหมาย และ หนึ่งร้อยบาท ทั้งหมดพิมพ์ด้วยสีแดงเข้ม
ถัดลงมามีลายมือชื่อของรัฐมนตรีว่าการกระทรวงการคลังและผู้ว่าการธนาคารแห่งประเทศไทย
พิมพ์ด้วยสีดำอยู่เหนือตำแหน่งคำว่า รัฐมนตรีว่าการกระทรวงการคลัง และ ผู้ว่าการธนาคารแห่งประเทศไทย ซึ่งพิมพ์ด้วยสีแดงเข้ม ตอนล่างมีตัวเลขไทย ๑๐๐ ขนาดใหญ่ พิมพ์ด้วยสีแดงและสีแดงเข้ม ภายในบรรจุตัวเลขอารบิก 100 ขนาดเล็กที่อ่านได้โดยใช้แว่นขยาย
บริเวณด้านซ้ายและด้านล่างของตัวเลขไทย ๑๐๐ ขนาดใหญ่ มีแถวตัวเลขอารบิก 100 ขนาดเล็กสีแดงและสีแดงเข้ม อ่านได้โดยใช้แว่นขยาย
องค์ประกอบทั้งหมดนี้พิมพ์บนลายพื้น ลายไทย และลายประดิษฐ์รูปวงกลมสลับสี
เบื้องซ้ายมุมบน มีรูปพระครุฑพ่าห์สีแดงเข้ม ส่วนมุมล่าง
มีลายประจำยามลูกโซ่สีขาวอยู่ในกรอบรูปสี่เหลี่ยมผืนผ้ามุมมนสีแดง ภายในมีตัวเลขอารบิก
100 ซ่อนไว้
ซึ่งมองเห็นได้เมื่อเอียงธนบัตรเข้าหาแสงสว่าง
โดยมองผ่านจากมุมล่างซ้ายเข้าหากึ่งกลางธนบัตรด้านบน
ใต้กรอบรูปสี่เหลี่ยมผืนผ้ามุมมนมีแถวตัวเลขอารบิก 100 ขนาดเล็กสีแดงเรียงติดต่อกัน อ่านได้โดยใช้แว่นขยาย ทั้งหมดพิมพ์บนลายพื้นสีแดงและสีชมพูอมส้ม
และแถบฟอยล์สีเงินซึ่งผนึกไว้ตามแนวตั้ง ภายในมีพระราชลัญจกรประจำพระองค์รัชกาลที่
๙ ตัวเลขไทย ๑๐๐ และตัวเลขอารบิก 100 เรียงเป็นระยะตามแนวตั้ง
พื้นหลังส่วนที่รองรับมีตัวเลขอารบิก 100 ขนาดเล็กกระจายอยู่ทั่วไป องค์ประกอบทั้งหมดนี้จะเปลี่ยนสีสะท้อนแสงวาววับเมื่อพลิกธนบัตรไปมา
เบื้องขวามุมบน มีตัวเลขอารบิก 100 พิมพ์ส่วนบนด้วยสีเหลืองทองและส่วนล่างด้วยสีแดงเข้มบนลายพื้นสีชมพูอมส้ม
ถัดลงมามีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษ ด้านซ้ายของลายนํ้ามีรูปวงกลมสีขาว
ภายในมีบางส่วนของตัวเลขอารบิก 100 พิมพ์ด้วยสีชมพูอมส้มและสีแดง
และส่วนที่เหลือพิมพ์บนด้านหลังในตำแหน่งที่ต่อเนื่องกัน
เมื่อยกธนบัตรด้านหน้าขึ้นส่องกับแสงสว่างจะมองเห็นเป็นตัวเลขอารบิก 100 ที่สมบูรณ์ ใต้ลายน้ำมีหมวดอักษรโรมันและเลขหมายอารบิกสีแดงพิมพ์บนลายพื้นสีชมพูอมส้ม
ถัดลงมามีลายประจำยามลูกโซ่สีแดงอยู่ในกรอบรูปสี่เหลี่ยมผืนผ้า พิมพ์บนลายพื้นสีชมพูอมส้ม
ซึ่งเบื้องขวาของลายประจำยามลูกโซ่นี้มีวงกลมดุนนูน ๓ วง สำหรับผู้พิการทางสายตา
ข. ด้านหลัง
ตอนกลางเบื้องขวา มีพระฉายาสาทิสลักษณ์สมเด็จพระบรมโอรสาธิราชฯ สยามมกุฎราชกุมาร
ในฉลองพระองค์เครื่องแบบเต็มยศรักษาพระองค์ ฉลองพระองค์ครุยมหาจักรีบรมราชวงศ์
ทรงสายสร้อยและสายสะพายแห่งเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์
และพระสังวาลปฐมจุลจอมเกล้าวิเศษ พิมพ์ด้วยสีแดงเข้มและสีส้ม
เบื้องหลังเป็นลายพื้นสีแดงและสีแดงอมส้ม
บริเวณขอบธนบัตรด้านบนและด้านล่างมีลายประดิษฐ์สีส้ม สีแดงอมส้ม สีแดง
และสีน้ำเงิน
ตอนกลางเบื้องซ้าย มีภาพพระราชพิธีสถาปนาเฉลิมพระนามาภิไธยสมเด็จพระบรมโอรสาธิราชฯ
สยามมกุฎราชกุมาร พิมพ์ด้วยสีแดงเข้ม สีส้ม สีแดง สีแดงอมส้ม และสีน้ำเงิน เบื้องหลังเป็นลายประดิษฐ์รูปวงกลมสีส้ม
สีแดง และสีแดงอมส้ม ถัดไปทางซ้ายมีตัวเลขอารบิก 100 พิมพ์ในแนวตั้งด้วยสีแดง
ใต้ภาพพระราชพิธีสถาปนาเฉลิมพระนามาภิไธยมีตัวเลขไทย 100 พิมพ์ด้วยสีแดงเข้ม สีแดง และสีแดงอมส้ม ลายประดิษฐ์สีแดงและสีแดงอมส้ม
ตัวเลขและตัวอักษรไทยคำว่า ๑๐๐ บาท ขนาดเล็กเรียงติดต่อกัน
พิมพ์ด้วยสีส้มและสีน้ำเงิน
เบื้องซ้ายมุมบน มีตราสัญลักษณ์พระราชพิธีมหามงคลเฉลิมพระชนมพรรษา ๕
รอบ ๒๘ กรกฎาคม ๒๕๕๕ พิมพ์ด้วยสีน้ำเงิน เบื้องหลังเป็นภาพธงชาติไทย
และลายประดิษฐ์สีแดงและสีน้ำเงิน
ถัดลงมามีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน และลายน้ำรูปลายประจำยามซึ่งมีความโปร่งแสงเป็นพิเศษ
เบื้องขวาของลายน้ำมีรูปวงกลมสีขาว ภายในมีบางส่วนของตัวเลขอารบิก 100 พิมพ์ด้วยสีแดงและสีน้ำเงิน
ใต้ลายน้ำมีข้อความว่า ที่ระลึกเฉลิมพระเกียรติสมเด็จพระบรมโอรสาธิราชฯ
สยามมกุฎราชกุมาร เนื่องในโอกาสพระราชพิธีมหามงคลเฉลิมพระชนมพรรษา ๕ รอบ ๒๘
กรกฎาคม ๒๕๕๕ พิมพ์ด้วยสีน้ำเงิน
ด้านล่างมีลายประดิษฐ์สีแดงและสีน้ำเงิน
เบื้องขวามุมบน มีรูปพระครุฑพ่าห์สีแดง ขนปีกชั้นในสีแดง
ขนปีกชั้นนอกสีส้มและสีน้ำเงิน และขนหางสีเขียว ถัดลงมามีลายไทยสีแดง สีน้ำเงิน
และสีแดงเข้ม และลายประดิษฐ์สีแดง สีส้ม และสีน้ำเงิน
ค. ลักษณะพิเศษ
เนื้อกระดาษสีส้มอ่อน
มีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษ
มองเห็นได้ชัดเจนทั้งสองด้านเมื่อยกธนบัตรขึ้นส่องดูกับแสงสว่าง
ในเนื้อกระดาษโรยเส้นใยเรืองแสง ซึ่งมองไม่เห็นด้วยแสงธรรมชาติ
แต่จะเห็นเรืองแสงเป็นสีเหลือง สีแดง และสีน้ำเงินภายใต้รังสีเหนือม่วง
ในเนื้อกระดาษฝังแถบสีโลหะ (เทา) ซ่อนไว้ตามด้านกว้างของธนบัตร
ภายในแถบสีโลหะ (เทา) มีตัวเลขอารบิกและตัวอักษรไทยคำว่า ๑๐๐ บาท และตัวเลขอารบิกและตัวอักษรโรมันคำว่า 100 BAHT ขนาดเล็ก
สามารถอ่านได้ทั้งสองด้านเมื่อยกธนบัตรขึ้นส่องดูกับแสงสว่าง
ด้านหน้าธนบัตร มีแถบฟอยล์สีเงินผนึกไว้ตามด้านกว้างของธนบัตร
ภายในมีพระราชลัญจกรประจำพระองค์รัชกาลที่ ๙ ตัวเลขไทย ๑๐๐ และตัวเลขอารบิก 100 เรียงเป็นระยะตามแนวตั้ง พื้นหลังส่วนที่รองรับมีตัวเลขอารบิก 100 ขนาดเล็กกระจายอยู่ทั่วไป
องค์ประกอบทั้งหมดนี้จะเปลี่ยนสีสะท้อนแสงวาววับเมื่อพลิกธนบัตรไปมา
รูปพระครุฑพ่าห์บนด้านหน้า พิมพ์ด้วยการพิมพ์เส้นนูน
โดยมีบางส่วนพิมพ์บนแถบฟอยล์สีเงิน
อยู่ในตำแหน่งใกล้เคียงกับรูปพระครุฑพ่าห์บนด้านหลัง
ตัวเลขอารบิก 100 ในรูปวงกลมสีขาว
ซึ่งพิมพ์แยกบางส่วนไว้บนด้านหน้าและบางส่วนไว้บนด้านหลังในตำแหน่งที่ต่อเนื่องกัน
เมื่อยกธนบัตรด้านหน้าขึ้นส่องดูกับแสงสว่างจะมองเห็นเป็นตัวเลขอารบิก 100 ที่สมบูรณ์
ลายดุนนูนรูปวงกลม ๓ วง
เบื้องขวาของลายประจำยามลูกโซ่สีแดงซึ่งอยู่ในกรอบรูปสี่เหลี่ยมผืนผ้าบนด้านหน้า
เพิ่มความรู้สึกสัมผัสให้กับผู้พิการทางสายตา
ลายพื้นสีส้มและสีเขียวบริเวณตอนกลางเบื้องซ้ายบนด้านหน้า
พิมพ์ด้วยหมึกพิมพ์พิเศษซึ่งจะเรืองแสงเป็นสีส้มและสีเขียวภายใต้รังสีเหนือม่วง
หมวดอักษรและเลขหมายไทยกับหมวดอักษรโรมันและเลขหมายอารบิกพิมพ์ด้วยหมึกพิมพ์พิเศษสีแดง
ซึ่งจะเปลี่ยนเป็นสีส้มเรืองแสงภายใต้รังสีเหนือม่วง

๒.  ขนาดธนบัตร
กว้าง ๗๒ มิลลิเมตร ยาว ๑๕๐ มิลลิเมตร

ประกาศ ณ วันที่ ๑๕ มิถุนายน พ.ศ. ๒๕๕๕
กิตติรัตน์  ณ ระนอง
รัฐมนตรีว่าการกระทรวงการคลัง

ปริยานุช/ผู้จัดทำ
๒๗
มิถุนายน ๒๕๕๕

ปณตภร/ผู้ตรวจ
๓
กรกฎาคม ๒๕๕๕

ปิยะธิดา/ปรับปรุง
๔ ตุลาคม ๒๕๖๑

[๑] ราชกิจจานุเบกษา
เล่ม ๑๒๙/ตอนพิเศษ ๑๐๐ ง/หน้า ๙/๒๖ มิถุนายน ๒๕๕๕